Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 92/14/EØF om begrænsning af operationen af flyvemaskiner, der henhører under bind I, del II, kapitel 2 i bilag 16 til konventionen angående international civil luftfart, anden udgave (1988)« () (97/C 66/03)

Rådet for Den Europæiske Union besluttede den 17. oktober 1996 under henvisning til EF-traktatens artikel 84, stk. 2, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Klaus Boisserée til ordfører. Sektionen vedtog sin udtalelse den 8. november 1996.

Det Økonomiske og Sociale Udvalg vedtog på sin 340. plenarforsamling af 27. og 28. november 1996, mødet den 27. november 1996, med 101 stemmer for, 4 imod og 5 hverken for eller imod, følgende udtalelse.

1. Indledning

1.1. Bekæmpelse af flystøj har i mange år været et led i EU's miljøhandlingsprogrammer. Formålet er at beskytte befolkningen i området omkring start- og landingsbaner og at gøre det muligt fuldt ud at udnytte og udbygge lufthavnene, som i de fleste tilfælde ligger i nærheden af bebyggede områder. Siden 1980 har EU i overensstemmelse med Organisationen for International Civil Luftfart (ICAO) vedtaget retsakter med det formål gradvist at reducere flystøj. Flystøj kan i praksis kun undgås ved at anvende moderne, mindre støjende fly.

1.2. Det foreliggende direktivforslag vedrører civile subsoniske jetfly (for overlyds- og propeldrevne fly gælder der særlige bestemmelser). Forslaget er en opfølgning af direktiv nr. 92/14/EØF () af 2. marts 1992, der indeholder forbud mod at anvende fly på EF's område, som ikke overholder visse internationale flystøjnormer. Direktivet indeholder dispensationsmuligheder som er begrænset til år 2002, og som i praksis gælder for ældre fly som ejes af luftfartsselskaber i udviklingslande.

1.3. Direktivforslaget konkretiserer, ændrer og supplerer bestemmelserne om dispensation fra flyveforbuddet for fly der anvendes i EU's område.

2. Generelle bemærkninger

2.1. ØSU godkender direktivforslaget.

2.1.1. Ligesom direktivet fra 1992 udgør dette forslag et kompromis mellem på den ene side befolkningens og lufthavnenes interesser og på den anden side de flyselskabers interesser der på grund af deres hjemlands udviklingsstade er nødt til at benytte en ældre flyflåde. Forslaget bekræfter entydigt tendensen til at afvikle anvendelsen af disse fly for at reducere støjgenerne mærkbart allerede inden år 2002.

2.1.2. ØSU stiller sig principielt positivt til Kommissionens forslag, men knytter følgende bemærkninger til de bestemmelser i forslaget der ikke kun har redaktionel eller præciserende betydning.

3. Særlige bemærkninger

3.1. Ad forslagets artikel 1, nr. 2

Denne bestemmelse, der indebærer at anvendelsen af fly der generelt ikke længere er tilladt begrænses inden år 2002, giver en større fleksibilitet end det nugældende direktiv og en ordning der er bedre tilpasset lufthavnenes lokale forhold.

Dette forslag kan derfor godkendes.

3.2. Ad forslagets artikel 1, nr. 6

Den nye formulering af 1992-direktivets artikel 7 gør bestemmelsen klarere og enklere. ØSU går ud fra at det forhold at medlemsstatens ansvarlige myndighed ikke længere skal give sit samtykke, ikke i praksis øger muligheden for at anvende fly der falder ind under direktivet.

3.3. Ad forslagets artikel 1, nr. 7

Dette forslag skal sikre at fremtidige ændringer af støjbestemmelserne sker under medvirken af et rådgivende udvalg. ØSU går ud fra at dets deltagelse i lovgivningsproceduren ikke dermed gøres overflødig.

3.4. Ad forslagets artikel 1, nr. 8

Den nye affattelse af listerne over fly der er omfattet af undtagelsesordningen, er en vigtig bestanddel af direktivforslaget. Det er blevet nødvendigt at ændre disse lister fordi den hidtil gældende liste (bilag til 1992-direktivet) ikke mere var relevant, enten fordi nogle af flyene i mellemtiden var taget ud af drift, eller fordi flyselskaberne ikke havde anmeldt deres maskiner til optagelse på listen i 1992 skønt de hørte hjemme på listen ifølge definitionen. Efter ØSU's opfattelse indebærer den nye liste ikke en udvidelse af undtagelsesordningen.

3.5. Ad forslagets artikel 2

Her pålægges det medlemsstaterne at fastlægge hvilke straffe der skal idømmes i tilfælde af overtrædelse af de nationale bestemmelser som vedtages som følge af direktivet, og at sikre at straffene finder anvendelse. Denne bestemmelse kunne gribe ind i medlemsstaternes retssystem. ØSU går ud fra at begreberne straf og strafansvar også omfatter andre midler til at gennemføre bestemmelserne om flystøj, som f.eks. bøder og administrative foranstaltninger. Kun i så fald ville denne del af direktivforslaget være i overensstemmelse med traktaten.

Bruxelles, den 27. november 1996.

Tom JENKINS

Formand for Det Økonomiske og Sociale Udvalg

() EFT nr. 309 af 18. 10. 1996, s. 9.

() EFT nr. L 76 af 23. 3. 1992, s. 21; EFT nr. C 339 af 31. 12. 1991, s. 89.